<classify> RAIS wa Zanzibar, Dk Ali Mohamed Shein ameahidi atahakikisha anapomaliza muda wake wa urais, suala la Diaspora litakuwa limekaa sawa kimkakati, kisera na kisheria kwa upande wa Zanzibar.Akifungua Kongamano la Sita la Diaspora mjini Unguja, Rais Shein amesema anaamini atakuwa ameiwekea mazingira mazuri uongozi wa awamu inayofuata ya nane katika kusimamia vizuri suala hilo.Amemuagiza Waziri wa Nchi, Ofisi ya Rais na Mwenyekiti wa Baraza la Mapinduzi ahakikishe anasimamia kwa karibu utayarishaji na kukamilika kwa Rasimu ya Sheria ya Diaspora ili iwasilishwe katika Baraza la Wawakilishi kabla ya Mei mwakani.Alisema kuwepo na kutumika kwa Sera ya Diaspora iliyoizindua rasmi Mei 9, mwaka jana, kumerahisisha juhudi zinazoendelea kuchukuliwa hivi sasa za kutayarisha Sheria ya Diaspora na amefurahishwa na matayarisho yaliyofikiwa.Katika mazungumzo yangu niliyoyafanya na baadhi ya wajumbe wa Baraza la Wawakilishi wiki iliyopita, tarehe 7 Disemba, 2019, walinieleza kwamba wao wanapenda inakuwa rahisi kwao kujadili na kupitisha sheria kwa masuala ambayo tayari yameshatungiwa sera, alisema Dk Shein.Alisema katika kuhakikisha masuala ya kuuimarisha ushirikiano wa Wanadisapora na nchi yao ya asili unakuwa endelevu, aliagiza ofisi yake kutenga fedha kila mwaka katika Bajeti ya Serikali kwa ajili ya kufanya makongamano hayo, ambapo hapo mwanzo yalikuwa yakitegemea michango ya wafadhili.Aidha, alieleza kufurahishwa kwake na Wanadisapora, kwa kuzipokea vizuri juhudi zinazochukuliwa na serikali zote mbili za kuanzisha Diaspora, kwani wamekuwa wakishiriki vizuri kupanga na kutekeleza mipango ya maendeleo.Kwa upande wa Zanzibar, Rais Shein alitoa shukrani maalumu kwa Wanadispora kwa kuishiriki kikamilifu katika kuimarisha sekta za afya na elimu, hasa ikizingatiwa kwamba Serikali ya Mapinduzi ya Zanzibar Awamu ya Saba, imeweka mkazo katika kuziimarisha sekta hizo.Alitoa shukurani kwa timu ya wataalamu ya Wanadiaspora walioshiriki katika kuanzisha masomo ya Uzamivu PhD ya Kiswahili katika Chuo Kikuu cha Taifa cha Zanzibar SUZA, ambapo mafanikio yake yamekuwa makubwa na hivi sasa wanafunzi 39 wanafanya PhD ya Kiswahili chuoni hapo.Rais Shein alitoa wito kwa Wanadiaspora, kuendelea kushirikiana na serikali kuimarisha sekta ya elimu na kusomesha wataalamu wazalendo kama walivyoanza, ambapo pia aliwahimiza Wanadiaspora kila watakapopata nafasi wajiendeleze, kwa kupata elimu zaidi, hasa katika maeneo ambayo yanahitaji wataalamu.Aliwatoa hofu Wanadiapora kwamba Jamhuri ya Muungano wa Tanzania ikiwemo Zanzibar, iko salama na inaendelea kuwa salama wakati wote, hivyo wasiahirishe matembezi ya kuja nchini na wala wasitaharuki kutokana na uchaguzi ujao.Mapema akimkaribisha Rais, Waziri wa Nchi, Ofisi ya Rais na Mwenyekiti wa Baraza la Mapinduzi ,Issa Ussi Haji Gavu alieleza jinsi ya washiriki wa Kongamano hilo wanavyoongezeka kila mwaka na kumpongeza Rais kwa juhudi alizozichukua katika kuhakikisha sula la Diaspora linaimarika hapa nchini.Mwenyekiti wa Baraza la Diaspora la Watanzania Duniani TDC Global, Norman Jasson alitoa pongezi kwa Rais Shein na Rais wa Jamhuri ya Muungano wa Tanzania, Dk John Magufuli kwa kuendelea kuwaletea maendeleo Watanzania wote bila ya kujali itikadi, dini au hali zao za kijiografia.Alieleza umuhimu wa kuwepo kwa Sera ya Diaspora, huku akieleza changamoto inayokikumba vizazi vya Diaspora vyenye nasaba ya Kitanzania, ambavyo vimetawanyika duniani kote kutokana na Watanzania kuolewa na kuoa mataifa mengine na pia Wataznania wenye kuoa au kuolewa wakiwa tayari wamebadilisha uraia.Waziri wa Nchi, Ofisi ya Makamu wa Rais Muungano na Mazingira, George Simbachawene kwa niaba ya Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alieleza hatua zilizofikiwa katika mchakato wa Sera ya Diaspora kwa upande wa Tanzania Bara.  <topic>: kitaifa 